Pia Gjellerup (S), 2000-11-29:
Med beslutningsforslaget ønsker forslagsstillerne, som ved nærmere eftersyn af selve beslutningsforslaget viser sig at være både Venstre og Konservative - man kan nemlig ikke se det af forslagets tekst i øvrigt, der er det kun Venstre - at Folketinget pålægger regeringen at fjerne de specifikke alderskrav, der stilles til udøvelsen af en række erhverv eller for at opnå visse erhvervsrelaterede tilladelser fra det offentlige.
Det gælder også øvre alderskrav, men dog ikke krav om myndighedsalder eller krav, der følger af internationale konventioner.
Forslagsstillerne finder, at det er udtryk for et forældet syn på alder og kompetence og erfaring at fastsætte sådanne bestemte alderskrav som forudsætning for at kunne udøve visse erhverv eller kunne opnå visse tilladelser.
Det er mere relevant at vurdere, om de pågældende personer har de nødvendige kvalifikationer såvel uddannelsesmæssigt som personligt til at varetage funktionen.
Som det fremgår af beslutningsforslaget, skal det ses i forlængelse af besvarelser på et par spørgsmål, der er stillet af hr. Kristian Jensen her den 12. maj i år og fulgt op den 11. juli.
Besvarelserne viser, at der kun på relativt få områder i dag er fastsat særlige erhvervsrelaterede alderskrav.
Det er min opfattelse, at på flere af disse områder er der, som jeg tror også ligger i hr. Kristian Jensens beskrivelse i beslutningsforslaget, tale om nogle reminiscenser fra tidligere tiders samfundsnormer, som derfor muligvis er forældede.
F.eks. skal en person foruden de uddannelsesmæssige kvalifikationer være fyldt 25 år for at kunne beskikkes som translatør og tolk.
De uddannelsesmæssige krav til en række af den slags erhverv vil sikre, at de pågældende personer vil være deromkring, når de er færdige med deres specifikke erhvervsuddannelse, som er det, der er krævet for at være kvalificeret til det pågældende erhverv.
Som det fremgår af forslagsstillernes begrundelse, kan man ikke altid sætte lighedstegn mellem alder og kvalifikationer; det er jeg fuldstændig enig i.
Ikke desto mindre kan aldersangivelse i visse situationer medvirke til at fastsætte enklere, mere håndterlige og entydige kriterier i situationer, hvor særlige forhold spiller ind.
En revurdering af specifikke alderskrav i lovgivningen som forudsætning for at kunne varetage et bestemt erhverv
bør naturligvis indgå i den løbende modernisering og regelforenkling.
Men regeringen finder, at der med dette initiativ, som i sit princip er fint, faktisk kommer til at tages et skridt, som vel er enkelt, men som ikke når at blive
så tilpas gennemtænkt på de enkelte områder
Vi anser ikke, at belastningen af disse alderskrav er af en sådan art for erhvervsudøvelsen, at det nødvendiggør en handling her og nu, men at det nødvendiggør en handling, hvor vi medtager, hvad det så er, der skal stilles af mere specifikke krav, hvad det er, der er ønsket og ønsket mere, end at man er myndig.
Den vurderes bedst og mest hensigtsmæssigt af de fagfolk, også de fagpolitikere, som sidder med de enkelte områder og har kendskab til de enkelte organisationer og interessenter og kunder og også erhvervsudøvere på området.
Og derfor vil regeringen ikke kunne støtte det fremsatte beslutningsforslag, sådan som det ligger.
Men vi vil meget gerne give tilsagn om - og jeg vil gerne være med til at opfordre mine kolleger til at være opmærksom herpå - hver gang der er nogle af disse lovgivninger oppe, så at sørge for, at vi får vurderet, hvad de rette og tidssvarende krav at stille er.